《归故里》
元代·谢应芳

忆昔走避兵，弃别乡井去。
意将朝莫归，行行重回顾。
安知逾一纪，方踏去时路。
四郊皆蔓草，白日暝如雾。
披榛访闾里，隔水拜丘墓。
伤哉脊令原，黄蒿走狐兔。
别墅破垣在，邮亭乃新作。
邻儿二三辈，衡茅昼扃户。
初若不相识，熟视肖厥父。
坐久泣且言，为我话亲故。
什九死兵戈，余亡不知处。
其词吐未终，我泪已如注。
对食不能餐，相期归蚁聚。
吾将语吾儿，卖书买农具。
归耕滆上田，宜若乌反哺。
吾其正丘首，此心庶无负。

作者简介：谢应芳（1295～1392）元末明初学者。字子兰，号龟巢，常州武进（今属江苏）人。自幼钻研理学，隐白鹤溪上，名其室为“龟巢”，因以为号。授徒讲学，议论必关世教，导人为善，元末避地吴中，明兴始归，隐居芳茂山，素履高洁，为学者所宗，有《辨惑编》、《龟巢稿》等。